Jitwaqqaf is-servizz tal-IPTV għal xi Maltin
Diversi Maltin se jkunu qed jesperjenzaw qtugħ fis-servizz tal-IPTV. Il-Gżejjer Maltin huma fost it-12-il pajjiż li minnhom se jitwaqqaf is-servizz illegali tal-IPTV. F'operazzjoni li qed issir mill-pulizija Taljana se jkunu qed jagħlqu 5,550 sit u servizz illegali matul din il-ġimgħa. It-Tlieta il-pulizija Taljana responsabbli mill-kriminalità finanzjarja ssekwestrat tagħmir u assi ekwivalenti għal 10.6 miljun minn 23 suspettat. L-awtoritajiet fittxew f'100 sit Taljan u ssekwestraw 334 kont tal-Paypal u ħarġu 30 ordni ta' sekwestru matul din l-operazzjoni. L-apparat u l-flus twaqqfu wkoll minn Malta, Spanja, il-Ġermanja, il-Bulgarija, l-Greċja, il-Litwanja, Slovenja, l-Iżvezja, il-Belġju, ir-Rumanija, Netherlands u Franza. Il-Eurojust qalet li wara t-twaqqif ta' 5,500 server f'dawn il-pajjiżi, twaqqaf ukoll l-online straming fl-Italja għal dawk li kellhom dan is-servizz. Mijiet ta' persuna rrapurtaw li s-servizz tal-IPTV tella' notifika li s-servizz tagħhom ġie mwaqqaf. F'Malta wkoll kien hemm diversi persuni li twaqqaf is-servizz.